钦定古今图书集成/理学汇编/经籍典/第005卷 > 元
## 钦定古今图书集成/理学汇编/经籍典/第005卷 > 元

### 太宗五年都元帅张柔取金秘府图书

按《元史太宗本纪》，“五年春正月戊辰，崔立以南京降，
取图书事不载。”　按《张柔传》，“授保州等处都元帅，从
睿宗伐金，崔立以汴京降，柔于金帛一无所取，独入
史馆取金实录并秘府图书。”

太宗八年夏六月，立编修《经籍》二所。

按《元史太宗本纪》，“八年夏六月，耶律楚材请立编修
所于燕京，经籍所于平阳，编集经史。召儒士梁陟充
长官，以王万庆、赵著副之。”　按《耶律楚材传》，“楚材请
收太常礼乐生，及召名儒梁陟、王万庆、赵著等，使直
释九经，进讲东宫，又率大臣子孙执经解义，俾知圣
人之道。置编修所于燕京，经籍所于平阳，由是文治
兴”焉。

太宗九年，诏“刘中历诸路考试经义。”

按《元史太宗本纪》不载。　按《选举志》：“太宗九年八月
下诏，命断事官术忽䚟与山西东路课税所长官刘
中历诸路考试，以论及经义词赋分为三科，作三日
程，专治一科，能兼者听，但以不失文义为中选。其中
选者复其赋役，令与各处长官同署公事。得东平杨
英等凡若干人，皆一时名士。而当世或以为非便，事
复”中止。　按《耶律楚材传》，楚材奏曰：“制器者必用良
工，守成者必用儒臣。儒臣之事业，非积数十年，殆未
易成也。”帝曰：“果尔，可官其人。”楚材曰：“请校试之。”乃命
宣德州宣课使刘中随郡考试，以经义、词赋、论分为
三科，儒人被俘为奴者，亦令考试，其主匿弗遣者死。
得士凡千三十人。

### 世祖中统四年王鹗等请立国学命师儒教习经书俟其艺成然后试用

按《元史世祖本纪》不载　按《选举志》：“世祖四年九月，
翰林学士承旨王鹗等，请依前代立国学，选蒙古人
诸职官子孙百人，专命师儒教习经书，俟其艺成，然
后试用，庶几勋旧之家，人材辈出，以备超擢。”

### 至元元年二月敕儒士译写经书

按《元史世祖本纪》：“二月辛亥，敕选儒士编修国史，译
写经书，起馆舍，给俸以赡之。”

至元三年，徙平阳经籍所于京师，商挺等纂《五经要
语》以进。

按《元史世祖本纪》：至元三年十月丁丑，徙平阳经籍
所干京师。　按《商挺传》：至元三年，“帝留意经学，挺与
姚枢、窦默、王鹗、杨果纂《五经要语》二十八类以进。”
至元四年二月丁卯，改经籍所为弘文院，以马天昭
知院事。

按：《元史世祖本纪》云云。

至元五年十月，敕“从臣录经书。”

按《元史世祖本纪》：“至元五年十月庚寅，敕从臣秃忽
思等录《毛诗》《论语》《孟子》。”

至元十年春正月己未，禁《阴阳图谶》等书。

按：《元史世祖本纪》云云。

至元十二年二月，宋兵溃，得督府图书。九月，括江南
诸郡书及临安秘书省书。

按《元史世祖本纪》：“至元十二年二月丙辰，宋兵大溃，
得督府图籍符印。九月丙申，以玉昔帖木儿为御史
大夫，括江南诸郡书及临安秘书省《乾坤宝典》等书。”

按《伯颜传》：“宋军败，何玮、李庭等并舟深入，伯颜命”

步骑左右掎之，追杀百五十馀里，得船二千馀艘，及
其军资器仗、图籍、符印。

至元十三年二月丁未，“诏谕临安收百司及宫中图
籍。”丁巳，命焦友直括宋图籍。三月丁未，遣孟籍宋
图籍。十月丁亥，焦友直以《临安图籍》来上。是年，王积
翁以《全闽八郡图籍》来觐。

按《元史世祖本纪》。二月丁未。诏谕临安新附府州司
县官吏士民军卒人等曰：“百官有司、诸王邸第、三学
寺监、秘省史馆及禁卫诸司，各宜安居。秘书省图书、
太常寺祭器、乐器、乐工、卤簿、仪卫、宗正谱牒、天文地
理图册，凡典故文字并户口版籍尽仰收拾。”伯颜就
遣宋内侍王埜入宫。收宋国衮冕、圭璧、符玺及宫中
图籍、宝玩等物。丁巳，命焦友直括宋秘书省禁书图
籍。三月丁卯，伯颜入临安。遣郎中孟籍宋秘书省、
国子监、国史院、学士院、太常寺图书等物。十月丁亥两浙宣抚使焦友直以临安经籍图、昼阴阳秘书来
上。　按《王都仲传》，“父积翁，仕宋为宝章阁学士、福建
制置使。至元十三年，宋主纳土，乃以全闽八郡图籍
来入，觐世祖于上京。”

至元十五年四月。遣使取杭州等处官书刻本
按《元史世祖本纪》。“至元十五年四月庚辰。以许衡言。
遣使至杭州等处。取在官书籍板刻至京师。”

至元十九年，岁贡，“以文学优赡通经史者解贡，司吏
以通经者补充。”

按《元史世祖本纪》不载　按《选举志》：“至元十九年，省
议：诸州府隶省部者，儒学教授选本管免差儒户子
弟入学读书习业，非儒户而愿学者听。遇按察司本
路总管府岁贡之时，于学生内选行义修明，文学优
赡，通经史、达时务者，保甲解贡。各路司吏有阙，于所
属衙门人吏内选取，委本路长官参佐，同儒学教授
考”试，习行移算术，字画谨严，语言便利，《诗》《书》《论》《孟》内
通一经者为中式，然后补充。按察司书吏有阙，府州
司吏内勾补。至岁贡时，本州本路以上再试贡解。
至元二十一年五月，括天下私藏图谶等书。许衡请
以学校科举之法专重经学，定为新制。

按《元史世祖本纪》。五月庚午。括天下私藏天文图谶、
《太乙雷公式》《七曜历》《推背图》《苗太监历》。有私习及收
匿者罪之。　按《选举志》。世祖二十一年九月，火鲁火
孙与留梦炎等言：“中书省臣奏，皆以为天下习儒者
少，而由刀笔吏得官者多。”帝曰：“将若之何。”对曰：“惟贡
举取士为便。凡蒙古之士及儒吏阴阳医术，皆令试
举，则用心为学矣。”帝可其奏。继而许衡亦议学校科
举之法，罢诗赋，重经学，定为新制。事虽未行，而选举
之制已立。

至元二十三年，定考试岁贡吏员之例。吏人必知经
史者，以次勾补。

按：《元史世祖本纪》不载。　按《选举志》：“凡岁贡吏员，至
元二十二年，省拟：呈试吏员，先有立定贡法：各道按
察司上路总管府，凡三年一贡，儒吏各一人，下路二
年贡一人，以次籍记，遇各部令史有阙补用。若随路
司吏及岁贡儒人，先补按察书吏，然后贡之于部，按
察书吏依先例选取，考试唯以经史吏业不失章指
者”为“中选。”随路贡举元额，自至元二十三年为始。各
道按察司，每岁于书吏内以次贡二名。儒人一名，必
谙吏事；吏人一名，必知经史者。遇各部令史有阙，以
次勾补。

至元二十四年，立国子学，设博士，讲授经旨，是“正音
训。”

按《元史世祖本纪》，不载　按《选举志》：“至元二十四年，
立国子学而定其制。设博士，通掌学事，分教三斋生
员，讲授经旨，是正音训，上严教导之术，下考肄习之
业。复设助教，同掌学事，而专守一斋正、录，申明规矩，
督习课业。凡读书必先《孝经》《小学》《论语》《孟子》《大学》《中
庸》，次及《诗》《书》《礼记》《周礼》《春秋》《易》。博士、助教亲授句读
音”训，正、录、伴读以次传习之，讲说则依所读之序，正、
录、伴读亦以次而传习之。次日抽签，令诸生讲说其
功课、对属、诗章、经解、史评，博士出题，生员具槁生呈
助教。俟博士既定，始录附课簿，以凭考校。　按《马绍
传》：“丞相安童侍世祖，奏言宜得儒士讲论经史，以资
见闻。平章国事张启元以绍应诏，授左右”司都事。
至元二十七年正月。立兴文署，掌经籍板。

按《元史世祖本纪》：“至元二十七年正月癸酉，立兴文
署，掌经籍板及江南学田钱谷。”

### 成宗元贞元年诏诸路有儒通吏事吏通经术者考试录用

按《元史成宗本纪》不载　按《选举志》：“元贞元年，诏诸
路有儒通吏事，吏通经术，性行修谨者，各路荐举廉
访司试选，每道岁贡二人。省台委官立法考试，必中
程式，方许录用。”

### 大德十一年五月武宗即位诏皇太子旁求经籍刊经书赐臣下

按《元史成宗本纪》，不载　按《仁宗本纪》，大德十一年
五月，武宗即位。六月癸巳，诏立帝为皇太子，受金宝，
遣使四方，旁求经籍，识以玉刻印章，命近侍掌之。时
有进《大学衍义》者，命詹事王约等节而译之。帝曰：“治
天下，此一书足矣。”因命与图象《孝经》《列女传》并刊行
赐臣下。

### 武宗至大二年命赵孟𫖯绘图藏诸秘书

按《元史武宗本纪》，不载　按《仁宗本纪》，武宗至大二
年九月，命集贤学士赵孟𫖯绘图藏诸秘书。

至大四年。仁宗亲定国子生。通一经者。以次补伴读
按《元史武宗本纪》。不载　按《仁宗本纪》。至大四年三
月即帝位。闰七月己未。诏曰：“朕今亲定国子生额三
百人。仍增陪堂生二十人。通一经者以次补伴读。著
为定式。”

====仁宗皇庆二年十一月诏定经书取士之制====按《元史仁宗本纪》不载　按《选举志》：“仁宗皇庆二年
十月，中书省臣奏科举事，世祖、裕宗累尝命行，成宗、
武宗寻亦有旨。今不以闻，恐或有沮其事者。夫取士
之法，经学实修己治人之道，词赋乃摛章绘句之学。
自隋唐以来，取人专尚词赋，故士习浮华。今臣等所
拟将律赋省题诗小义皆不用，专立德行明经科，以
此取士，庶可得人。”帝然之。十一月，乃下诏曰：“惟我祖
宗以神武定天下，世祖皇帝设官分职，征用儒雅，崇
学校为育材之地，议科举为取士之方，规模宏远矣。
朕以眇躬，获承丕祚，继志述事，祖训是式。若稽三代
以来，取士各有科目，要其本末，举人以德行为首，试
艺则以经术为先，词章次之。浮华过实，朕所不取。爰
命中书，参酌古今，定其条制。其以皇庆三年八月天
下郡县兴其贤者能者，充赋有司，次年二月会试京
师，中选者，朕亲策焉。”考试程式，蒙古、色目人第一场
经问五条，《大学》《论语》《孟子》《中庸》内设问用朱子《章句
集注》，其义理精明、文辞典雅者为中选。第二场策一
道，以时务出，题限五百字以上，汉人、南人。第一场明
经经疑二问，《大学》《论语》《孟子》《中庸》内出题，并用朱氏
集注，复以己意结之，限三百字以上，经义一道，各治
一经；《诗》以朱子为主，《尚书》以蔡氏为主，《周易》以程氏、
朱氏为主，已上三经，兼用古注疏，限五百字以上，不
拘格律。第二场，古赋、诏诰用古体，章表四六参用古
体。第三“场策一道，经史时务内出题，不矜浮藻，惟务
直述，限一千字以上。或蒙古、色目人愿试汉人、南人
科目，中选者加一等注授。蒙古、色目人作一榜，汉人、
南人作一榜。第一名赐进士及第，从六品，第二名以
下，及第二甲，皆正七品，第三甲以下，皆正八品，两榜
并同。”於戏！经明行修，庶得真儒之用，风移俗“易，并臻
至治之隆。咨尔多方，体予至意。”中书省所定条目：乡
试，八月二十日，蒙古、色目人，试经问五条；汉人、南人，
明经经疑二问，经义一道。二十三日，蒙古、色目人，试
策一道；汉人、南人，古赋诏诰章表内科一道。二十六
日，汉人、南人，试策一道。会试，省部依乡试例，于次年
二月初一日试第一场，初三日第二场，初五日第三
场。

### 延祐元年诏齐履谦为国子司业请以孟月仲月试经疑经义三年不通一经者黜之诏从其议

按《元史仁宗本纪》不载　按《齐履谦传》，延祐元年诏
择善教者，于是复以履谦为国子司业。履谦律士益
严，教道益张，每斋置伴读一人为长，虽助教阙员，而
诸生讲授不绝。时初命国子生岁贡六人，以入学先
后为次第。履谦曰：“不考其业，何以兴善而得人。”乃酌
旧制，立陞斋、积分等法，每季考其学行，以次递升上
斋“又必逾再岁，始与私试。孟月、仲月试经疑、经义，季
月试古赋、诏诰、章表策，蒙古、色目试明经策问，辞理
俱优者一分，辞平理优者为半分，岁终积至八分者
充高等，以四十人为额。然后集贤、礼部定其艺业及
格者六人，以充岁贡。三年不通一经，及在学不满一
岁者，并黜之。”帝从其议。

延祐二年八月，更定国子学贡试经书之法。

按《元史仁宗本纪》不载　按《选举学校志》：“仁宗延祐
二年八月，增置生员百人，陪堂生二十人。用集贤学
士赵孟𫖯、礼部尚书元明善等所议国子学贡试之
法更定之，曰陞斋等第。六斋东西相向，下两斋左曰
游艺，右曰依仁，凡诵书讲说小学属对者隶焉。中两
斋左曰据德，右曰志道，讲说四书，课肄诗律者隶焉。
上”两斋，左曰“时习”，右曰“日新”，讲说《易》《诗》《书》《春秋》科，习
明经义等程文者隶焉。每斋员数不等，每季考其所
习经、诗课业及不违规矩者，以次递陞。

延祐四年，命塔失不花置图书东宫，俾太子时时观
省。

按《元史仁宗本纪》，不载　按《高宣传》：延祐四年夏四
月，帝谓塔失不花，撰集前代嘉言善行，名曰《承华事
略》，并画《豳风图》以进。帝览之，奖谕曰：“汝能辅太子以
正，朕甚嘉之。”命置图书东宫，俾太子时时观省。
延祐五年七月，御史中丞赵简请求硕学，置东宫说
经。

按《元史仁宗本纪》：延祐五年七月“壬申，御史中丞赵
简言，皇太子春秋鼎盛，宜选耆儒，敷陈道义，今李铨
侍东宫说经，未谙经史，请别求硕学，分进讲读，实宗
社无疆之福。”制曰：“可。”

### 英宗至治 年以阿邻帖木儿侍左右翻译诸经

按《元史英宗本纪》，不载。　按《阿邻帖木儿传》：“英宗时
以旧学日侍左右，陈说祖宗以来及古先哲王嘉言
善行，翻译诸经，纪录故实，总治诸王、驸马番国朝会
之事。”

### 泰定帝泰定元年开经筵令太子诸王大臣子孙受学命儒臣张珪等进讲经史

按《元史泰定帝本纪》，泰定元年“二月甲戌，江浙行省
左丞赵简请开经筵及择师傅，令太子及诸王大臣子孙受学。遂命平章政事张珪、翰林学士承旨忽都
鲁都儿迷失、学士吴澄、集贤直学士邓文原，以《帝范》
《资治通鉴》《大学衍义》《贞观政要》等进讲，复敕右丞相
也先铁木儿领之。”　按《虞集传》，“泰定初，天子幸上都，
以”讲臣多高年，命集与集贤侍读学士王结执经以
从。自是岁尝在拟经筵之制，取经史中切于心德治
道者，用《国语》《汉文》两进读。润泽之际，患夫陈圣学者
未易于尽其要，指时务者尤难于极其情，每选一时
精于其学者为之，犹数日乃成一篇。集为反复古今
名物之辨以通之，然后得以无忤。其辞之所达，万不
及一，则未尝不退而窃叹焉。

泰定五年，以赵世延兼知经筵事。

按《元史泰定帝本纪》，不载。　按《赵世延传》：“泰定四年，
复为御史中丞，明年仍加翰林学士承旨。经筵开，兼
知经筵事，选拣劝讲者，皆一时名流。”

### 文宗天历二年置奎章阁艺文监藏贮书籍延天下名儒校雠纂修其中

按《元史文宗本纪》：“天历二年二月甲寅，立奎章阁学
士院，秩正三品。以翰林学士承旨忽都鲁都儿迷失、
集贤大学士赵世延并为大学士，侍御史撒迪、翰林
直学士虞集并为侍书学士，又置承制、供奉各一员。
八月乙巳，立艺文监，从三品，隶奎章阁学士院。又立
艺林库、广成局，皆隶艺文监。九月戊辰，敕翰林国史
院官同奎章阁学士，采辑本朝典故，准唐、宋《会要》，著
为《经世大典》。　按《百官志》：奎章阁学士院，秩正三品。
天历二年，立于兴圣殿西，命儒臣进经史之书，考帝
王之治。大学士二员，正三品，寻升为学士院。大学士，
正二品；侍书学士，从二品；承制学士，正三品；供奉学
士，正四品；参书，从五品。多以他官兼领”其职。艺文监，
秩从三品。天历“二年置，专以国语敷译儒书，及儒书
之合校雠者，俾兼治之。大监检校书籍事二员，从三
品；少监同检校书籍二员，从四品；监丞参检校书籍
事二员，从五品；典簿一员，照磨一员，令史四人，译史
一人，怯里马赤一人，奏差二人，典吏三人。”监书博士，
秩正五品。天历二年始置，品定书画，择朝臣之博识
者为之。博士二员，正五品；书吏一人。艺林库，秩从六
品；提点一员，从六品；大使一员，副使一员，正七品；库
子一人，本把二人。掌藏贮书籍，天历二年始置。广成
局，秩七品。掌传刻经籍及印造之事，天历二年始置，
大使一员，从七品；副使一员，正八品；直长二人，正九
品；司吏二人。〈按监书博士本纪作至顺元年置此作天历二年疑误〉　按《揭傒
斯传》：天历初，开奎章阁，首擢为授经郎，以教勋戚大
臣子孙。文宗时幸阁中，有所咨访，奏对称旨，恒以字
呼之而不名。每中书奏用儒臣，必问曰：“其材何如”揭
曼硕间出其所上《太平政要》策以示台臣曰：“此朕授
经郎揭曼硕所进也。”其见亲重如此。与修《经世大典》，
文宗取其所撰《宪典》读之，顾谓近臣曰：“此岂非唐律
乎？”特授艺文监丞，参检校书籍事。　按《欧阳元传》：初
置奎章阁学士院，又置艺文监隶焉，皆选清望官居
之。文宗亲署元为艺文少监，奉诏纂修《经世大典》，升
大监检校书籍事。　按《宋本传》：天历二年，改礼部侍
郎。文宗开奎章阁，并艺文监检校书籍，超大监。　按
《谢端传》：文宗建奎章阁，搜罗中外才俊置其中。尝语
阿荣曰：“当今文学之士，朕惟未识。”谢端　按《王守诚
传》，转艺林库使，与著《经世大典》，拜礼部尚书。　按《李
泂传》，文宗方开奎章阁，延天下之名士充学士员，泂
数进见，奏对称旨，超迁翰林直学士，俄特授奎章阁
承制学士。泂既为帝所知遇，乃著书曰《辅治篇》以进，
文宗嘉纳之。　按《苏天爵传》，“入为监察御史，改奎章
阁授经郎。”　按《樊执敬传》：“由国子生擢授经郎。”　按
虞集《奎章阁铭序》：“天历二年三月吉日，天子作奎章
之阁，万几之暇，观书怡神，则恒御焉。臣奉敕刻铭曰：
‘维皇穆清，中正无为，翼翼其钦，圣性日熙，迺建延阁，
左图右史，匪资燕娱，稽古之理，经纬为文，如日行天。
爰刻其赋，垂美万’”年。

### 至顺元年正月命赵世延等领奎章阁纂修事二月命燕帖木儿监修虞集等辞职不许增置奎章阁监书博士八月宴纂修群臣

按《元史文宗本纪》，至顺元年正月丙辰，命赵世延、赵
世安领纂修《经世大典》事。二月庚寅，以《经世大典》久
无成功，专命奎章阁阿邻帖木儿、忽都鲁都儿迷失
等译国言。所纪典章为汉语，纂修则赵世延、虞集等，
而燕铁木儿如国史例监修。辛卯，奎章阁学士忽都
鲁都儿迷失、撒迪、虞集辞职，诏谕之曰：“昔我祖宗睿
知聪明，其于致理之道，自然生知。朕以统绪所传，实
在渺躬，夙夜忧惧。自惟早岁跋涉艰阻，视我祖宗，既
乏生知之明，于国家治体岂能周知！故立奎章阁，置
学士员，日以祖宗明训、古昔治乱得失陈说于前，使
朕乐于听闻。卿等其推所学以称朕意，其勿复辞。”甲
午，置奎章阁监书博士二人，秩正五品。九月己亥，以
奎章阁纂修《经世大典》，命省、院台诸司以次宴其官属。　按《赵世延传》，至顺元年，诏世延、虞集等纂修《皇
朝经世大典》，世延屡奏，臣衰老，乞解中书政务，专意
纂修。帝曰：“老臣如卿者无几，求退之言，后勿复陈。”
按《虞集传》，文宗在潜邸，已知集名，既即位，除奎章阁
侍书学士。集以入侍燕闲，无益时政，且媢嫉者多，乃
与大学士忽都鲁都儿迷失等进曰：“陛下出独见，建
奎章阁，览书籍，置学士员以备顾问。臣等备员，殊无
补报，恐有累圣德，乞容臣等辞职。”帝曰：“昔我祖宗睿
知聪明，其于致理之道，生而知之。朕早岁跋涉艰阻，
视我祖宗，既乏生知之明，于国家治体岂能周知。故
立奎章阁，置学士员，以祖宗明训、古昔治乱得失日
陈于前。卿等其悉所学，以辅朕志。若军国机务，自有
省、院、台任之，非卿等责也。”

### 顺帝元统元年以揭傒斯知经筵事

按《元史顺帝本纪》，不载。　按《揭傒斯传》，“元统初，天子
亲擢为奎章阁学士。未至，改翰林直学士。及开经筵，
再陞侍讲学士，同知经筵事。”经筵无专官，曰领曰知，
多宰执大臣，故微辞奥义，必属傒斯订定而后进。其
言往往寓献替之诚，以裨益治道。天子嘉其忠恳，数
出金织文段以赐。　按《巎巎传》，顺帝即位之后，巎巎
侍经筵日，劝帝务学，帝辄就之习授，欲宠以师礼，巎
巎力辞不可。凡《四书》《六经》所载治道，为帝䌷绎而言，
必使辞达，感动帝衷，敷畅旨意而后已。

元统　年，安南请佛书，以《九经》赐之。

按《元史顺帝本纪》：元统二年五月，赠故中书王泰亨
谥“清宪。”泰亨在中书时，安南请佛书，乞以九经赐之，
使高丽不受礼遗，故特赐是谥。〈按此元统二年以前事未详何年阙之以

《存疑》：或竟作“元年” 者，非。

### 至正元年五月以崇文监属国史院六月改奎章阁为宣文阁以巎巎董治以周伯琦为授经郎以脱脱领经筵事

按《元史顺帝本纪》，至正元年五月戊申，以崇文监属
翰林国史院，六月戊辰，改旧奎章阁为宣文阁。　按
《巎巎传》：大臣议罢先朝所置奎章阁学士院及艺文
监官，巎巎进曰：“民有千金之产，犹设家塾延馆客，岂
有堂堂天朝，冨有四海，一学房犹不能容耶？”帝闻而
然之，即日改奎章阁为宣文阁，艺文监为崇文监，存
设如初，就命巎巎董治。又请置检讨等职十六员，以
备进讲。帝皆俞允。　按《周伯琦传》：至正元年，改奎章
阁为宣文阁，艺文监为崇文监，伯琦为宣文阁授经
郎，教戚里大臣子弟，每进讲辄称旨，且日备顾问。帝
以伯琦工书法，命篆宣文阁宝，仍题扁宣文阁，及摹
王羲之所书《兰亭序》、智永所书《千文》，刻石于阁中。自
是累转官皆宣文、崇文之间，而眷遇益隆矣。　按《脱
脱传》：至正元年，遂命脱脱为中书右丞相，录军国重
事。又开经筵，遴选儒臣以劝讲。而脱脱实领经筵事，
中外翕然，称为贤相。

至正三年，命经筵官进讲，御宣文阁，脱脱取秘书监
书以进。

按《元史顺帝本纪》：六月壬子，命经筵官进讲者三。
按《脱脱传》：至正三年，帝尝御宣文阁。脱脱前奏曰：“陛
下临御以来，天下无事，宜留心圣学。颇闻左右多沮
挠者，设使经史不足观，世祖岂以是教裕皇哉？”即秘
书监取裕宗所授书以进，帝大悦。

至正六年，命左右二司、六部吏属讲习经史，以归旸、
李黼为宣文阁监书博士。

按《元史顺帝本纪》，“至正六年四月，以中书右丞吕思
诚知经筵事，命左右二司、六部吏属于午后讲习经
史。”　按《归旸传》：“至正六年，改宣文阁监书博士兼经
筵译文官。”　按《李黼传》：“入为国子监丞，迁宣文阁监
书博士，兼经筵官，数与劝讲，每以圣贤心法为帝言
之。”

至正九年六月，刻小玉印，凡秘书监书尽皆识之。七
月，命太子习学汉人文书。十月，入端本堂肄业受书，
李好文纂《经史要略》以进。

按《元史顺帝本纪》：至正九年六月丙子，刻小玉印，以
“至正珍秘”为文，凡秘书监所掌书，尽皆识之。七月壬
辰，诏命太子爱猷识理达腊习学汉人文书，以李好
文为谕德，归旸为赞善，张仲为文学。李好文等上书
辞，不许。冬十月丁酉，命皇太子爱猷识理达腊自是
日为始，入端本堂肄业。命脱脱领端本堂事，司徒雅
普化知端本堂事。端本堂虚中座以俟至尊临幸，太
子与师傅分东西向坐授书，其下僚属以次列坐。
按《李好文传》，至正九年，帝以皇太子年渐长，开端本
堂，命皇太子入学，以右丞相脱脱、大司徒雅不花知
端本堂事，而命好文以翰林学士兼谕德。好文力辞，
上书宰相曰：“三代圣王莫不以教世子为先务。盖帝
王之治本于道，圣贤之道存于经，而传《经》期于明道，
出治本于为学。关系至重，要在得人。自非德堪范模，
则不足以辅成德性；自非学臻阃奥，则不足以启迪
聪明。宜求道德之鸿儒，仰成国家之盛事。”好文天资本下，人望素轻，草野之习，而久与性成，章句之学，而
寖以事废。骤膺重托，负“荷诚难。必别加选抡，庶国家
有得人之助，而好文免妨贤之讥。”丞相以其书闻，帝
嘉叹之，而不允其辞。好文欲求二帝三王之道必由
于孔氏，其书则《孝经》《大学》《论语》《孟子》《中庸》，乃摘其要
略，释以经义。又取史传及先儒论说有关治体而协
经旨者，加以所见，仿真德秀《大学衍义》之例，为书十
一卷，名曰《端本堂经训要义》，奉表以进，诏付端本堂，
令太子习焉。好文又集历代帝王故事，总百有六篇：
一曰“圣慧”，如汉孝昭、后汉明帝幼敏之类；二曰“孝友”，
如舜、文王及唐元宗友爱之类；三曰“恭俭”，如汉文帝
却千里马、罢露台之类；四曰“圣学”，如殷宗缉学及陈、
隋诸君不善学之类，以为太子问安馀暇之助。又取
古史自三皇迄金、宋，历代授受，国祚久速，治乱兴废
为书，曰《大宝录》。又取前代帝王是非善恶之所当法
当戒者为书，名曰《大宝龟鉴》，皆录以进焉。　按《归旸
传》：“会开端本堂，皇太子就学，召旸为赞善。未几，迁翰
林直学士，同修国史，仍兼前职。旸言师傅当与皇太
子东西向授书，其属亦以次列”坐，虚其中座，以待至
尊临幸，不然则师道不立矣。时众言人人殊，卒从旸
议。　按《乌古孙良桢传》，“至正十三年，东宫久未建，恳
恳为言。车驾幸上都，始册皇太子，立詹事院，驿召为
副詹事。每直端本堂，则进正心诚意之说，亲君子远
小人之道。皇太子嘉纳焉。”〈按本纪立太子在十三年五月丁酉九年开端本堂

皆皇子时事，尚未为太子也。故并附此条于后，得有所考正云。

至正十一年三月，征建宁处士彭炳为“端本堂说书”，
不至。

按：《元史顺帝本纪》云云。

至正十六年，李好文复上书皇太子，申所进经典大
意。

按《元史顺帝本纪》，不载。　按《李好文传》：“至正十六年，
复上书皇太子，其言曰：‘臣之所言，即前日所进经典
之大意也。殿下宜以所进诸书，参以《贞观政要》《大学
衍义》等篇，果能一一推而行之，则万几之政，太平之
治，不难致矣’。皇太子深敬礼而嘉纳之。”

至正二十二年十二月。李士瞻请御经筵以讲圣学
按《元史顺帝本纪》。至正二十二年十二月庚子。枢密
副使李士瞻上疏极言时政。凡二十条。三曰御经筵
以讲圣学。